DA Den Europæiske Unions Tidende CE 84/805

(2004/C 84 E/0900)

SKRIFTLIG FORESPØRGSEL P-0525/04

af Ian Hudghton (Verts/ALE) til Kommissionen

(17. februar 2004)

Om: Kartoffelringbakteriose

Som Kommissionen sikkert ved, skabte det seneste udbrud af kartoflens ringbakteriose i Wales stor bekymring hos kartoffelavlere i andre dele af Det Forenede Kongerige, heriblandt min egen valgkreds, Skotland. Som Kommissionen sikkert også ved, ønsker den nationale sammenslutning af landmænd (National Union of Farmers) i Skotland sammen med kolleger i Irland at skride til handling for at undgå spredningen af denne sygdom til deres egne afgrøder ved at oprette områder med et højt sundhedsniveau. Dette ville gøre det muligt for Skotland, Nordirland og Den Irske Republik at opnå officiel status som områder fri for kartoffelringbakteriose og give dem mulighed for at forbyde import af frø fra områder uden sådan status. Med denne strategi vil man opfylde den dobbelte målsætning om at standse spredningen af sygdommen og sikre, at der kan dyrkes sunde kartoffelafgrøder i sygdomsfri områder.

Er Kommissionen enig i, at sådanne foranstaltninger foreslået af landmænd i Skotland og Irland ville medvirke til at forhindre spredningen af denne sygdom og give et fingerpeg om, hvad der bør gøres på såvel EU-plan som på nationalt plan eller relevant regeringsplan for at opfylde disse mål?

Svar afgivet på Kommissionens vegne af David Byrne

(12. marts 2004)

Kommissionen er godt bekendt med tilfældet af kartoflens ringbakteriose, som det ærede medlem refererer til. Den følger situationen med stor opmærksomhed og underrettes jævnligt om udviklingen heraf af de kompetente britiske myndigheder. Med hensyn til de forslag, som de skotske og irske landmænd har fremsat, vil Kommissionen gerne understrege, at EU allerede har udarbejdet en konsekvent plantesundhedslovgivning, der skal forhindre fremkomsten af sygdommen på EUs geografiske område og dæmme op for den, såfremt den dukker op. Fællesskabets lovgivning omfatter således dels direktiv 2000/29/EF (1), der indeholder plantesundhedsbestemmelser om indførsel af planter og planteprodukter i EU, herunder kartofler, dels direktiv 93/85/EØF (2). Sidstnævnte direktiv beskæftiger sig med kontrol af kartoflens ringbakteriose og indeholder en række meget detaljerede tekniske foranstaltninger, der skal forhindre sygdommens fremkomst samt kontrollere den. Alle disse bestemmelser har til formål at sikre, at der ikke finder transport af kartofler sted, medmindre disse opfylder plantesundhedskravene, dvs. de skal være fri for kartoflens ringbakteriose og være ledsaget af et plantepas, der for så vidt angår læggekartofler bekræfter dette forhold, og for spisekartoflers vedkommende bekræfter, at producenten eller den organisation, der behandler kartoflerne, er registreret officielt. På nuværende tidspunkt mener Kommissionen ikke, at der kan tilføjes yderligere foranstaltninger. På den anden side indeholder reglerne for det indre marked på området for plantesundhed ikke forbud mod transport inden for Fællesskabet, i det øjeblik der findes harmoniserede tekniske foranstaltninger.

(1) Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet, EFT L 169 af 10.7.2000. Direktivet er senest ændret ved Kommissionens direktiv 2003/116/EF, EUT L 321 af 6.12.2003.

(2) Rådets direktiv 93/85/EØF af 4. oktober 1993 om bekæmpelse af kartoflens ringbakteriose, EFT L 259 af 18.10.1993.